青羊宮
作者：何耕
朝代：宋

paragraphs: 一再官錦城，咫尺望琳宮。
未始得得來，正望役役中。
今朝弄晴雨，策蹇隨春風。
頗愛意象古，停驂小從容。
縹緲百尺臺，突起凌半空。
憑欄俯修竹，决眥明孤鴻。
信哉神仙宅，不受塵垢蒙。
稽首五千言，衆妙一以通。
靜觀萬物復，豈假九轉功。
區區立訓詁，亦哂河上公。
癡人慕羽化，心外求鴻濛。
要附白鶴背，往訪青羊蹤。